THAIเคาะระฆังขายพันล้านหุ้น โบรกขยับกำไร
&nbsp;
11 ส.ค. 2554

โพสต์ทูเดย์ — การบินไทยยื่นไฟลิงขายหุ้นเพิ่มทุนพันล้านหุ้น ด้านโบรกเกอร์รอพบผู้บริหารก่อนปรับประมาณการ
นายกวีพันธ์ เรืองผกา รองกรรมการผู้อำนวยการใหญ่สายการเงินและการบัญชี บริษัท การบินไทย (THAI) เปิดเผยว่า เมื่อ วันที่ 17 ส.ค. บริษัทได้ยื่นแบบคำขออนุญาตเสนอขายหุ้นที่ออกใหม่ต่อประชาชนและแบบแสดงรายการข้อมูลการเสนอขายหลัก ทรัพย์ (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว เพื่อขายหุ้นสามัญเพิ่มทุนจำนวน 1,000 ล้านหุ้น
สำหรับการขายหุ้นครั้งนี้แบ่งเป็น 1.การขายหุ้นให้แก่กระทรวงการคลังเพื่อให้คงสัดส่วนการถือหุ้นเท่ากับ 51.03% ของทุนจดทะเบียนใหม่ 
2.ขายหุ้นเพิ่มทุนส่วนหนึ่งให้แก่ประชาชน ทั่วไปเฉพาะกลุ่ม ซึ่งได้แก่บุคคลโดยเฉพาะเจาะจงซึ่งเป็นผู้ถือหุ้นเดิมของบริษัท (ยกเว้นกระทรวงการคลัง) ที่มีชื่ออยู่ในสมุดทะเบียน ณ วันที่ 30 ส.ค. 2553 โดยจะได้ประกาศอัตราส่วนหุ้นเดิมต่อหุ้นเพิ่มทุนวันเดียวกับวันที่บริษัทกำหนดและประกาศราคาขายสุดท้ายและสามารถซื้อหุ้นได้เกินสิทธิ และ 3.ขายหุ้นบางส่วนให้แก่ประชาชนทั่วไป 
ด้านบริษัทหลักทรัพย์หลายแห่งได้ออกบทวิเคราะห์แนะนำให้ “ซื้อ” และรอซื้อเมื่ออ่อนตัว หุ้น THAI ภายหลังบริษัทเปิดเผยกำไรสุทธิ 1,552.44 ล้านบาท มีกำไรสุทธิต่อหุ้น 0.91 บาทในไตรมาส 2 ปีนี้ แม้มีกำไรจากอัตราแลกเปลี่ยนเงินตราต่างประเทศมาช่วย 4,391 ล้านบาทก็ตาม และรวมครึ่งแรกปีนี้กำไรสุทธิ 12,276ล้านบาท หรือเท่ากับ 7.23 บาทต่อหุ้น
“นักวิเคราะห์หลายบริษัทกำลังทบทวนประมาณการและเป้าหมายราคาหุ้น THAI ภายหลังพบผู้บริหาร โดยคาดว่ากำไรสุทธิในไตรมาส 3 และ 4 น่าจะดีขึ้นกว่าไตรมาส 2 เนื่องจากผู้โดยสารรายได้ดีขึ้น ขณะที่ค่าใช้จ่ายลดลงได้มาก” นักวิเคราะห์กล่าว
ล่าสุดหุ้น THAI ปิดที่ 40.25 บาท บวก 0.50 บาท หรือ 1.26%